
AVIZ

asupra proiectului de Lege privind aprobarea Ordonanţei de urgenţă a Guvernului nr. 20/2002 privind modificarea şi completarea Legii nr. 92/1992 pentru organizarea judecătorească
În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată, spre dezbatere şi avizare, cu proiectul de Lege privind aprobarea Ordonanţei de urgenţă a Guvernului nr. 20/2002 privind modificarea şi completarea Legii nr. 92/1992 pentru organizarea judecătorească, trimis comisiei cu adresa nr. 345  din 27 iunie 2002.

Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat proiectul de lege mai sus menţionat în şedinţa din 11 iulie 2002.

În urma dezbaterilor, membrii comisiei au hotărât cu 15 voturi pentru şi un vot împotrivă avizarea favorabilă a proiectului de lege cu următorul amendament:
Amendamente acceptate

Nr. crt.
Text iniţial
Text propus de comisie

(autorul amendamentului)

propunerii amendamentelor

0
1
2
3


3. La articolul I punctul 4, articolul 87 va avea următorul cuprins:
“Art.87. – În Consiliul Superior al Magistraturii sunt aleşi: 

a) 3 judecători de la Curtea Supremă de Justiţie;

b) 2 procurori de la Parchetul de pe lângă Curtea Supremă de Justiţie;

c) 6 judecători de la curţile de apel, dintre care un judecător de la Curtea Militară de Apel;

d) 3 procurori de la parchetele de pe lângă curţile de apel;

e) 2 judecători de la tribunale;

f) un procuror de la parchetele de pe lângă tribunale.

Modul de desemnare a candidaţilor şi procedura de alegere a acestora pentru Consiliul Superior al Magistraturii se stabilesc la propunerea Consiliului Superior al Magistraturii printr-o procedură unitară, instituită prin ordin al ministrului justiţiei. Nerespectarea procedurilor instituite atrage anularea alegerilor şi refacerea acestora. Constatarea nerespectării procedurilor se face de Consiliul Superior al Magistraturii, care dispune, potrivit legii. Ordinul ministrului justiţiei, ca şi hotărârile Consiliului Superior al Magistraturii se publică în Monitorul Oficial al României, Partea I.

Pentru alegerea membrilor Consiliului Superior al Magistraturii, în adunarea generală a judecătorilor şi a procurorilor fiecare instanţă şi parchet prevăzut la alin. 1, lit a) şi b) va desemna un număr întreit de candidaţi.

Pentru alegerea celor 6 judecători de la curţile de apel, dintre care un judecător de la Curtea Militară de Apel, prevăzuţi la lit.c), fiecare curte de apel va alege câte un candidat desemnat în adunarea generală a judecătorilor acelei curţi de apel. 

Pentru alegerea celor 3 procurori de la parchetele de pe lângă curţile de apel, prevăzuţi la lit.d), fiecare parchet va alege căte un candidat desemnat în adunarea generală a procurorilor acelui parchet.

Pentru alegerea celor 2 judecători de la tribunale, prevăzuţi la lit.e), fiecare tribunal va alege câte un candidat desemnat în adunarea generală a judecătorilor acelui tribunal.

Pentru alegerea unui procuror de la parchetele de pe lânga tribunale, prevăzut la lit.f), fiecare parchet va alege câte un candidat desemnat în adunarea generală a procurorilor acelui parchet.

Comisiile juridice ale Camerelor Parlamentului, în şedinţă comună, audiază toţi candidaţii propuşi de instanţele judecătoreşti şi de parchetele, prevăzute la alin.1, cu participarea reprezentanţilor Consiliului Superior al Magistraturii şi ai ministrului justiţiei. Pentru candidaţii prevăzuţi la alin.1, lit.a) - c), comisiile juridice vor înainta plenului Parlamentului, prin raport, candidaţii desemnaţi de aceste autorităţi. Pentru candidaţii de la lit.d) – f), după audieri, comisiile juridice vor înainta plenului Parlamentului, prin raport, un număr întreit de candidaţi pentru fiecare autoritate. Desemnarea candidaţilor pentru alegerea de către plenul Parlamentului va avea în vedere reprezentarea uniform distribuită teritorial şi demografic, precum şi reprezentarea corespunzătoare pe categorii de autorităţi.”


Se propune reformularea textului după cum urmează:

“3. La articolul I punctul 4, articolul 87 va avea următorul cuprins:
“Art.87. – În Consiliul Superior al Magistraturii sunt aleşi: 

a) 3 judecători de la Curtea Supremă de Justiţie;

b) 2 procurori de la Parchetul de pe lângă Curtea Supremă de Justiţie;

c) 6 judecători de la curţile de apel, dintre care un judecător de la Curtea Militară de Apel;

d) 3 procurori de la parchetele de pe lângă curţile de apel;

e) 2 judecători de la tribunale;

f) 1 procuror de la parchetele de pe lângă tribunale.

Desemnarea candidaţilor pentru alegerea ca membri ai Consiliul Superior al Magistraturii se va face în adunările generale ale judecătorilor sau, după caz, ale procurorilor, de la instanţele judecătoreşti şi parchetele prevăzute la alin. 1, dintre judecătorii şi procurorii care în ultimii 4 ani de activitate au avut numai calificativul “foarte bine”.

Pentru alegerea judecătorilor şi procurorilor prevăzuţi la alin. 1, lit. c) – f), fiecare curte de apel şi tribunal, precum şi fiecare parchet de pe lângă aceste instanţe vor desemna câte un candidat. Dintre judecătorii şi procurorii propuşi vor fi desemnaţi de adunarea generală a preşedinţilor curţilor de apel şi a preşedinţilor tribunalelor, şi respectiv a procurorilor generali ai parchetelor de pe lângă curţile de apel şi a prim procurorilor parchetelor de pe lângă tribunale, 6 judecători de la curţile de apel şi 2 judecători de la tribunale, precum şi 3 procurori de la parchetele de pe lângă curţile de apel şi un procuror de la parchetele de pe lângă tribunale, ţinând seama ca aceştia să facă parte din curţi de apel şi tribunale diferite şi, după caz, parchete de pe lângă curţi de apel şi parchete de pe lângă tribunale diferite. La desemnarea candidaţilor se va ţine seama de vechimea în funcţia de judecător, respectiv de procuror, de pregătirea profesională şi de titlul de doctor în drept, de activitatea meritorie desfăsurată, de capacitatea de organizare şi decizie, de obiectivitatea şi tactul în relaţiile de serviciu şi cu colaboratorii.”

Autor: deputat Gheorghe Barbu
Pentru a fi reprezentate şi tribunalele, respectiv parchetele de pe lângă tribunale în scopul susţinerii candidaţilor propuşi.

Propunerea este în concordanţă cu dispoziţiile Cartei Europene privind Statutul Judecătorilor – care prevede la Capitolul “Principii Generale”:

“Pentru orice decizie privind selecţia, recrutarea, numirea, desfăşurarea carierei sau încetarea funcţiei unui judecător sau a unei judecătoare, statutul prevede intervenţia unei instanţe independente de puterea executivă şi de cea legislativă, în cadrul căreia cel puţin jumătate să fie judecători aleşi de colegii lor, potrivit unor modalităţi care să garanteze cea mai largă reprezentare a acestora.”

